Jeszcze trocha ło slonski godce
Po prowdzie Dziyń Slonski Godki momy za sobom ale szkryfna jeszcze co nieco na tyn tymat. Pochodza s tego pokolynio kaj we Przedszkolu czy Szkole slonsko godka była ubijano .Rechtorki wachowały żeby żodyn bajtel niy godoł yno pięknie mówił po polsku. Na przerwie były dyżury i jak yno rechtor drapsnoł szkolorza jak godo po naszymu to boł wzywany do Dyrektora .Potym łojcowie musieli sie stawić do szkoły i byli odpowiednio połuczani że żyjymy we Polsce Ludowej i ni możymy godać tylko mówić. Toż jak taki łojciec czy matka prziszli do chałupy to zaro było kozani i klarowani dzieckom że trza mówić choćby i we doma sie godało. I sie godało a nie mówiło, ni mogło być inacy skoro my sie tu urodzili . Teraz momy czasy kiej ta nasza slonsko godka mo warunki żeby sie piyknie rozwijać .Ale ludzie som przekorni toż łobejrzymy jak to tera je u dziecek s Przedszkoli .Jako że my mieli Dzień Języka Ojczystego byłach zaproszono do pora Przedszkoli żeby coś poczytać i pogodać po slonsku. A jakich odniosłach wrażyni. Ludzie to je sromota .Te najmłodsze pokolyni nie zno podstawowych ślonskich słow. Jedynie co wiedzieli to galoty i gańba .Jak sie wyrazioł jedyn przedszkolak to to ”że jego mama czasami godo po slonsku ale łon nic niy rozumi.” Te słowa małego synka świadczom ło tym nojlepi jak my dbomy ło tyn nasz jynzyk. Tu myśla je wina przede wszystkim łojcow ,że niy dbajom ło to żeby ich dziecko znało godka swojich starzikow .Dlo nich to przeca wielko gańba godać. Możno starziki kierych już ni ma jak by słyszeli że swoji wnuki ni majom w zocy ich godki to by sie poprzewracały w grobach . Przeca to boł ich piyrszy jynzyk w kierym poznowali świat, życi i swojich nojlepszych kamratow . Insze narody majom w zocy ta piyrszo godka jako im przekozali strziki . Przeczytałach we jakimś cajtungu że we Walii jak bajtle idom do Przedszkolo to rechtorka godo s nimi po walijsku .Je to piyrszy jynzyk jakim godajom ..Dopiyro jak pudzie do 1 klasy Szkoły Podstawowej to bydzie sie uczoł jynzyka angielskigo jako piyrszego a walijskigo jako drugigo. Bezmała tak tyż je na Majorce .We Przedszkolach obowionzuje gwara wyspy a dopiyro jak bajtle idom do Podstawowki to je hiszpański. A u nas tak ni ma i niy bydzie jak ludzie niy zmiyniom podejścio do swoji tożsamości. Je tyż taki małe światełko we tunelu jak to padajom. Dziynki Dyrekcji i Rechtorkom Placowek oświatowych zmiynio sie to na lepsze .Som ludzie kierzy widzom tyn problym toż robiom w tej sprawie wiela. Zapraszajom do sia takich ludzi kierzy szkryflajom w gwarze slonskij. Organizujom tyż rozmańte przeglondy i konkursy po ślonsku. Ni możecie se wyłobrazić wiela ich to kosztuje roboty, bo pszeca te bajtle muszom sie nauczyć rozumieć ta nasza godka .Je to naprowda ciynżko ale dowajom rada .Jak je chyńć to wszystkigo idzie sie nauczyć .Możno wiela s Was niy zgodzi sie zy mnom i powiy że godom gupoty ,że gwara jak jedni nazywajom slonsko godka niy je ważno że muszymy yno nauczyć sie piyknie mówić abo nauczyć sie inszych jynzykow to bydzie to pożyteczniejsze i domy se wszyndzi rada. Możno i tak ale to niy wto inszy jak my starzi muszymy zadbać ło nasza godka bo inacy jak sie stracymy to straci sie i slonsko godka i slonski narod.
Regina Sobik
szl_Latn szl_Latn vec_Latn